У мэтах рэканструкцыі гаспадарчага комплексу кузня была перавезена музеем-запаведнікам "Заслаўе" з в. Камень Валожынскага раёна. У будынку адноўлена кавальскае абсталяванне пачатку XX ст. Яно складаецца з горна, мяхоў, калоды з аднарогай накавальняй, ручнога тачыльнага і свідравальнага станкоў, шматлікіх інструментаў: малаткоў, абцугоў, разакоў і прабойнікаў. У кузні працавалі двое – майстар і памочнік-малатабоец. Вопытны каваль ударам невялікага малатка па распаленай нарыхтоўцы накіровываў цяжкі ўдар малатабойца. Супрацьпажарная бяспека павышалася тынкоўкай сцен памяшкання.